প্রত্যক্ষদর্শী পুলিশের এক কনস্টেবল জানান, সংঘর্ষ চলাকালে রায়ট কন্ট্রোল কারে টিয়ার শেল ও গুলির মজুদ শেষ হয়ে গেলে বিক্ষুব্ধ লোকজন গাড়িতে হামলা চালায়। এ সময় লোকজন  গাড়িতে থাকা পুলিশ সদস্যদের পিটিয়ে এবং ইট দিয়ে থেতলে গুরুতর আহত করে। এর মধ্যে গুরুতর আহত অবস্থায় পুলিশের এসআই মতিউর রহমানকে ঢাকার মিটফোর্ড হাসপাতালে নেয়ার পথে তার মৃত্যু হয়। একই সময় বিক্ষুব্ধ জনতার বেষ্টনীর ভেতর পুলিশের একটি দল ঢুকে পড়লে বিক্ষুব্ধ লোকজন তাদের ঘিরে ফেলে ৪টি আগ্নেয়াস্ত্র ছিনিয়ে নেয়। এ সময় বিক্ষুব্ধ জনতার আক্রমণে সিরাজদিখান থানার সেকেন্ড অফিসার মোস্তফা কামাল পাশা, সাবইন্সপেক্টর মতিয়ার রহমান, হাবিলদার আবদুল হক, কনস্টেবল শাকিল আহমেদ, মাহবুব, আনোয়ার, কনস্টেবল আলীম ও আজানসহ ২০ পুলিশ সদস্য আহত হন।